CELEX: 52017PC0318
Language: el
Date: 2017-06-15
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στη Δημοκρατία της Πολωνίας να συνάψει με τη Δημοκρατία της Ουκρανίας συμφωνία που περιλαμβάνει μέτρα παρεκκλίνοντα από το άρθρο 2 παράγραφος 1 στοιχείο δ) και το άρθρο 5 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, όσον αφορά τη συντήρηση οδογεφυρών στα πολωνο-ουκρανικά σύνορα

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.6.2017
            COM(2017) 318 final
            2017/0131(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στη Δημοκρατία της Πολωνίας να συνάψει με τη Δημοκρατία της Ουκρανίας συμφωνία που περιλαμβάνει μέτρα παρεκκλίνοντα από το άρθρο 2 παράγραφος 1 στοιχείο δ) και το άρθρο 5 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, όσον αφορά τη συντήρηση οδογεφυρών στα πολωνο-ουκρανικά σύνορα
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Σύμφωνα με το άρθρο 396 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                (εφεξής «η οδηγία ΦΠΑ»), το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε κάθε κράτος μέλος να συνάπτει με τρίτη χώρα ή με διεθνή οργανισμό συμφωνία, η οποία μπορεί να περιέχει παρεκκλίσεις από την οδηγία ΦΠΑ.
            
            
               Με επιστολή που πρωτοκολλήθηκε στην Επιτροπή στις 7 Οκτωβρίου 2016, η Πολωνία ζήτησε την άδεια να συνάψει διεθνή συμφωνία με την Ουκρανία όσον αφορά την εδαφική εφαρμογή του συστήματος ΦΠΑ για τη συντήρηση οδογεφυρών στα πολωνο-ουκρανικά σύνορα. Σύμφωνα με το άρθρο 396 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη με επιστολή της 24ης Ιανουαρίου 2017. Με επιστολή της 25ης Ιανουαρίου 2017, η Επιτροπή ενημέρωσε την Πολωνία ότι διέθετε όλες τις απαραίτητες πληροφορίες για την εξέταση του αιτήματος.
            
            
               Προκειμένου να βελτιωθούν οι κυκλοφοριακές συνθήκες μεταξύ Πολωνίας και Ουκρανίας, οι εν λόγω χώρες συνέταξαν μεταξύ τους σχέδιο συμφωνίας για τη συντήρηση των οδογεφυρών στα πολωνο-ουκρανικά σύνορα (εφεξής «η συμφωνία»).
            
            
               Η συμφωνία αυτή αφορά τη συντήρηση τριών οδογεφυρών στα πολωνο-ουκρανικά σύνορα, οι οποίες βρίσκονται όλες εν μέρει στο έδαφος της Δημοκρατίας της Πολωνίας και εν μέρει στο έδαφος της Δημοκρατίας της Ουκρανίας. Οι γέφυρες αυτές αποτελούν τμήμα του δημόσιου οδικού δικτύου κατά μήκος των συνόρων των δύο χωρών. Δύο συνοριακές οδογέφυρες πάνω από τον ποταμό Bug στα πολωνο-ουκρανικά σύνορα έχουν κατασκευαστεί με έξοδα της Πολωνίας και ανήκουν σε αυτήν: μια χαλύβδινη γέφυρα μεταξύ Dorohusk και Jagodzin, η οποία θα συντηρείται από την Ουκρανία, και μία γέφυρα από οπλισμένο σκυρόδεμα και χάλυβα μεταξύ Zosin και Ustyluh, η οποία θα συντηρείται από την Πολωνία. 
            
            
               Η τρίτη οδογέφυρα πάνω από τον ποταμό Bug, με χαλύβδινες δοκούς και κατάστρωμα από οπλισμένο σκυρόδεμα, η οποία βρίσκεται επίσης μεταξύ Dorohusk και Jagodzins, κατασκευάστηκε με έξοδα και των δύο χωρών και ανήκει εξίσου σε αυτές. Και οι δύο χώρες συμφώνησαν να επιμεριστούν τη συντήρηση στον βαθμό που κάθε χώρα θα συντηρεί το τμήμα της γέφυρας που της ανήκει, εκτός από την χειμερινή συντήρηση.
            
            
               Όσον αφορά τη χειμερινή συντήρηση, οι δύο χώρες θα είναι υπεύθυνες για τη συνοριακή οδογέφυρα, καθ’ όλο το μήκος της, εναλλάξ: η Πολωνία από την 1η Οκτωβρίου κάθε έτους περιττού αριθμού μέχρι τις 30 Σεπτεμβρίου κάθε έτους ζυγού αριθμού, ενώ η Ουκρανία: από την 1η Οκτωβρίου κάθε έτους ζυγού αριθμού μέχρι τις 30 Σεπτεμβρίου κάθε έτους περιττού αριθμού.
            
            
               Όσον αφορά την εφαρμογή της πολωνικής και της ουκρανικής νομοθεσίας περί ΦΠΑ, η συμφωνία προβλέπει ότι, για την παράδοση αγαθών και την παροχή υπηρεσιών που προορίζονται να χρησιμοποιηθούν για τη συντήρηση των συνοριακών οδογεφυρών ή τμημάτων αυτών, εφόσον η Πολωνία είναι υπεύθυνη για τη συντήρηση σύμφωνα με το παράρτημα της συμφωνίας, η συνοριακή οδογέφυρα ή τμήμα αυτής θεωρούνται ως πολωνικό έδαφος. Η συμφωνία ορίζει περαιτέρω ότι, για την παράδοση αγαθών και την παροχή υπηρεσιών που προορίζονται να χρησιμοποιηθούν για τη συντήρηση των συνοριακών οδογεφυρών ή τμημάτων αυτών, εφόσον η Ουκρανία είναι υπεύθυνη για τη συντήρηση σύμφωνα με το παράρτημα της συμφωνίας, οι συνοριακές οδογέφυρες ή τμήματα αυτών θεωρούνται ως ουκρανικό έδαφος.
            
            
               Εξάλλου, η συμφωνία ορίζει ότι τα αγαθά που εισάγονται από τη χώρα ενός από τα συμβαλλόμενα μέρη στη χώρα του άλλου συμβαλλόμενου μέρους δεν θα υπόκεινται ούτε στον πολωνικό ούτε στον ουκρανικό ΦΠΑ επί των εισαγωγών, εφόσον τα αγαθά αυτά χρησιμοποιούνται για εργασίες που εκτελούνται στο πλαίσιο της συμφωνίας.
            
            
               Σύμφωνα με την αρχή της εδαφικότητας που ορίζεται στην οδηγία για τον ΦΠΑ, οι παραδόσεις αγαθών και οι παροχές υπηρεσιών στο πλαίσιο εργασιών συντήρησης για τις οδογέφυρες που εκτελούνται σε πολωνικό έδαφος θα υπόκεινται σε ΦΠΑ στην Πολωνία, ενώ οι παραδόσεις αγαθών και οι παροχές υπηρεσιών για εργασίες συντήρησης που εκτελούνται σε ουκρανικό έδαφος δεν θα εμπίπτουν στο πεδίο εδαφικής εφαρμογής της οδηγίας ΦΠΑ. Η εφαρμογή των διατάξεων αυτών θα επέβαλλε την κατανομή των συναλλαγών σε συνάρτηση με το έδαφος στο οποίο εκτελούνται. Επιπλέον, κάθε εισαγωγή από την Ουκρανία στην Πολωνία αγαθών που χρησιμοποιούνται για τη συντήρηση συνοριακής γέφυρας θα ήταν υποκείμενες σε ΦΠΑ στην Πολωνία. 
            
            
               Η Πολωνία είναι της γνώμης ότι η εφαρμογή των κανόνων αυτών θα συνεπαγόταν φορολογικές επιπλοκές για εργοληπτικές επιχειρήσεις υπεύθυνες για τη συντήρηση των εν λόγω γεφυρών. Ως εκ τούτου, θεωρεί ότι οι φορολογικές διατάξεις της συμφωνίας είναι δικαιολογημένες προκειμένου να απλουστευθούν οι φορολογικές υποχρεώσεις των εργοληπτών.
            
            
               Βάσει των ανωτέρω, η Πολωνία ζητά, κατά παρέκκλιση του άρθρου 5 της οδηγίας ΦΠΑ, να αναγνωρίζονται οι συνοριακές οδογέφυρες ή τμήματά αυτών ως μέρος του πολωνικού (ή του ουκρανικού, αντίστοιχα) εδάφους για τους σκοπούς της παράδοσης αγαθών και της παροχής υπηρεσιών και για την εισαγωγή αγαθών που προορίζονται για τη συντήρηση των εν λόγω γεφυρών ή τμημάτων αυτών είτε από την Πολωνία είτε από την Ουκρανία.
            
            
               Το Συμβούλιο έχει επιτρέψει επανειλημμένως σε κράτη μέλη να συνάψουν συμφωνίες με τρίτες χώρες σε παραμεθόριες περιοχές και αυτές οι συμφωνίες περιελάμβαναν, μεταξύ άλλων, φορολογικές διατάξεις παρόμοιες με αυτές που προτείνονται εν προκειμένω. Επετράπη στη Γερμανία να συνάψει διάφορες συμφωνίες με την Πολωνία
                  2
               , την Τσεχική Δημοκρατία
                  3
                και την Ελβετία
                  4
               , ενώ επετράπη και στην Αυστρία να συνάψει συμφωνία με την Ελβετία
                  5
               . 
            
            
               Η Επιτροπή συμφωνεί ότι η ομοιόμορφη φορολόγηση των εργασιών συντήρησης των συνοριακών οδογεφυρών ή τμημάτων αυτών, καθώς και η παραίτηση από την είσπραξη του ΦΠΑ επί των εισαγωγών αγαθών που προορίζονται για χρήση σε αυτές τις εργασίες, θα απλοποιούσε την κατάσταση για τους εργολήπτες συγκριτικά με την εφαρμογή των συνήθων κανόνων φορολόγησης.
            
            
               Η Επιτροπή θεωρεί ότι η εν λόγω συμφωνία θα ήταν δυνατό να έχει ενδεχομένως ήσσονος μόνο σημασίας θετικές ή αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ. Ωστόσο, δεδομένων των φορολογικών ρυθμίσεων που καθορίζονται στη συμφωνία με σκοπό την επίτευξη συνολικής ισορροπίας, υπό το πρίσμα των προηγούμενων συμφωνιών με τις οποίες επιδιωκόταν συνολική αντισταθμιστική ισορροπία, και λαμβανομένων υπόψη των σχετικών αμελητέων ποσών, η Επιτροπή θεωρεί ότι το γεγονός αυτό δεν θα πρέπει να εμποδίσει τη χορήγηση της αιτούμενης άδειας στην Πολωνία.
            
            
               Ως εκ τούτου, η Επιτροπή θεωρεί ότι θα πρέπει να επιτραπεί στην Πολωνία να συνάψει την προτεινόμενη συμφωνία.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Άρθρο 396 της οδηγίας ΦΠΑ.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
               
               
                  Δεδομένου του ιδιαίτερα περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο.
               
            
            
               •Επιλογή του νομικού μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               
                  Βάσει του άρθρου 396 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο κατόπιν έγκρισης του Συμβουλίου, το οποίο αποφασίζει ομόφωνα μετά από πρόταση της Επιτροπής. Συνεπώς, η εκτελεστική απόφαση του Συμβουλίου είναι το πλέον κατάλληλο νομικό μέσο, δεδομένου ότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Η παρούσα πρόταση βασίζεται σε αίτημα της Πολωνίας και αφορά μόνο το εν λόγω κράτος μέλος.
            
            
               •Συλλογή και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               
                  Η πρόταση εκτελεστικής απόφασης του Συμβουλίου αφορά την κατάσταση σχετικά με τη συντήρηση οδογεφυρών στα πολωνο-ουκρανικά σύνορα. Δεδομένου του περιορισμένου πεδίου εφαρμογής της παρέκκλισης, οι επιπτώσεις θα είναι σε κάθε περίπτωση περιορισμένες.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει καμία επίπτωση στους ιδίους πόρους της Ένωσης που προέρχονται από τον ΦΠΑ, δεδομένου ότι οι εισαγωγείς ή οι προμηθευτές τρίτης χώρας θα είχαν, σε κάθε περίπτωση, πλήρες δικαίωμα έκπτωσης του ΦΠΑ που καταβάλλεται κατά την εισαγωγή ή για τις παραδόσεις αγαθών και τις παροχές υπηρεσιών που πραγματοποιούνται υπό το σύνηθες σύστημα.
            
            
               2017/0131 (NLE)
            
         
         
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στη Δημοκρατία της Πολωνίας να συνάψει με τη Δημοκρατία της Ουκρανίας συμφωνία που περιλαμβάνει μέτρα παρεκκλίνοντα από το άρθρο 2 παράγραφος 1 στοιχείο δ) και το άρθρο 5 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, όσον αφορά τη συντήρηση οδογεφυρών στα πολωνο-ουκρανικά σύνορα
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  6
               , και ιδίως το άρθρο 396 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολή που πρωτοκολλήθηκε στην Επιτροπή στις 7 Οκτωβρίου 2016, η Πολωνία ζήτησε την άδεια να συνάψει συμφωνία με την Ουκρανία σχετικά με τη συντήρηση τριών οδογεφυρών που διασχίζουν τον ποταμό Bug στα πολωνο-ουκρανικά σύνορα (δύο γέφυρες μεταξύ Dorohusk και Jagodzin και μία τρίτη μεταξύ Zosin και Ustyluh).
            
            
               (2)Σύμφωνα με το άρθρο 396 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 24ης Ιανουαρίου 2017, σχετικά με το αίτημα που υπέβαλε η Πολωνία. Με επιστολή της 25ης Ιανουαρίου 2017, η Επιτροπή γνωστοποίησε στην Πολωνία ότι διέθετε όλα τα απαραίτητα στοιχεία για την εξέταση του αιτήματος.
            
            
               (3)Οι εργασίες συντήρησης που εκτελούνται σε πολωνικό έδαφος υπόκειται σε ΦΠΑ στην Πολωνία, ενώ οι εργασίες που εκτελούνται σε ουκρανικό έδαφος δεν εμπίπτουν στο πεδίο εφαρμογής της οδηγίας 2006/112/ΕΚ. Επιπλέον, κάθε εισαγωγή από την Ουκρανία στην Πολωνία αγαθών που χρησιμοποιούνται για τη συντήρηση των συνοριακών γεφυρών υπόκειται σε ΦΠΑ στην Πολωνία.
            
            
               (4)Προκειμένου να εξασφαλιστεί η επίτευξη των σκοπών της συμφωνίας και, ιδίως, να βελτιωθούν οι κυκλοφοριακές συνθήκες μεταξύ Πολωνίας και Ουκρανίας, είναι σκόπιμο να απλουστευθούν οι κανόνες ΦΠΑ που εφαρμόζονται σε εργασίες συντήρησης και τις σχετικές εισαγωγές αγαθών.
            
            
               (5)Η παρέκκλιση δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Επιτρέπεται στην Πολωνία να συνάψει συμφωνία με την Ουκρανία που περιλαμβάνει διατάξεις παρεκκλίνουσες από το άρθρο 2 παράγραφος 1 στοιχείο δ) και το άρθρο 5 της οδηγίας 2006/112/ΕΚ, όσον αφορά το πεδίο εδαφικής εφαρμογής του συστήματος φόρου προστιθεμένης αξίας και τη μεταχείριση από πλευράς ΦΠΑ των συναλλαγών που αφορούν τη συντήρηση οδογεφυρών στα πολωνο-ουκρανικά σύνορα.
            
            
               Η συμφωνία αυτή αφορά τη συντήρηση των τριών συνοριακών γεφυρών που αναφέρονται στο παράρτημα.
            
            
               Άρθρο 2
            
            
               Κατά παρέκκλιση από το άρθρο 5 της οδηγίας 2006/112/ΕΚ, όσον αφορά τις γέφυρες που αναφέρονται στο παράρτημα για τη συντήρηση των οποίων είναι υπεύθυνη η Πολωνία, εφόσον οι γέφυρες αυτές εκτείνονται στο έδαφος της Ουκρανίας, οι συνοριακές γέφυρες θεωρείται ότι αποτελούν μέρος του εδάφους της Πολωνίας, όσον αφορά παραδόσεις αγαθών ή παροχές υπηρεσιών που προορίζονται για τη συντήρησή τους.
            
            
               Άρθρο 3
            
         
         
            
               Κατά παρέκκλιση από το άρθρο 5 της οδηγίας 2006/112/ΕΚ, όσον αφορά τις γέφυρες για τη συντήρηση των οποίων είναι υπεύθυνη η Ουκρανία, εφόσον οι γέφυρες αυτές εκτείνονται στο έδαφος της Πολωνίας, οι συνοριακές γέφυρες θεωρείται ότι αποτελούν μέρος του εδάφους της Ουκρανίας, όσον αφορά παραδόσεις αγαθών ή παροχές υπηρεσιών που προορίζονται για τη συντήρησή τους.
            
            
               Άρθρο 4
            
            
               Κατά παρέκκλιση από το άρθρο 2 παράγραφος 1 στοιχείο δ) της οδηγίας 2006/112/ΕΚ, τα αγαθά που εισάγονται από υποκείμενους στον φόρο με πλήρες δικαίωμα έκπτωσης από την Ουκρανία στην Πολωνία δεν υπόκεινται σε ΦΠΑ εφόσον τα αγαθά αυτά χρησιμοποιούνται για τη συντήρηση των γεφυρών που αναφέρονται στο παράρτημα. 
            
            
               Άρθρο 5
            
            
               Η παρούσα απόφαση απευθύνεται στη Δημοκρατία της Πολωνίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 347 της 11.12.2006, σ. 1.
               
               
                  
                     (2)
                  
                  
                        Απόφαση 
                     
                        95/115/ΕΚ
                     
                      του Συμβουλίου, της 30ής Μαρτίου 1995 (ΕΕ L 80 της 8.4.1995, σ. 47)· Απόφαση 
                     
                        96/402/ΕΚ
                     
                      του Συμβουλίου, της 25ης Ιουνίου 1996 (ΕΕ L 165 της 4.7.1996, σ. 35)· Απόφαση 
                     
                        95/435/ΕΚ
                     
                      του Συμβουλίου, της 23ης Οκτωβρίου 1995 (ΕΕ L 257 της 27.10.1995, σ. 34) και απόφαση 
                     
                        2001/741/ΕΚ
                     
                      του Συμβουλίου, της 16ης Οκτωβρίου 2001 (ΕΕ L 278 της 23.10.2001, σ. 28).
                  
               
               
                  
                     (3)
                  Απόφαση 97/188/ΕΚ του Συμβουλίου, της 17ης Μαρτίου 1997 (ΕΕ L 80 της 21.3.1997, σ. 18). Απόφαση 97/511/ΕΚ του Συμβουλίου της 24ης Ιουλίου 1997 (ΕΕ L 214 της 6.8.1997, σ. 39) και απόφαση 2001/742/ΕΚ του Συμβουλίου, της 16ης Οκτωβρίου 2001 (ΕΕ L 278 της 23.10.2001, σ. 30).
               
               
                  
                     (4)
                  Απόφαση 2003/544/ΕΚ του Συμβουλίου, της 15ης Ιουλίου 2003 (ΕΕ L 186 της 25.7.2003, σ. 36), και απόφαση 2005/911/ΕΚ του Συμβουλίου, της 12ης Δεκεμβρίου 2005 (ΕΕ L 331 της 17.12.2005, σ. 30).
               
               
                  
                     (5)
                  Απόφαση 2007/485/ΕΚ του Συμβουλίου, της 10ης Ιουλίου 2007 (ΕΕ L 182 της 12.7.2007, σ. 29).
               
               
                  
                     (6)
                  ΕΕ L 347 της 11.12.2006, σ. 1.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.6.2017
            COM(2017) 318 final
            ΠΑΡΑΡΤΗΜΑ
            της
            πρότασης εκτελεστικής απόφασης του Συμβουλίου
            με την οποία επιτρέπεται στη Δημοκρατία της Πολωνίας να συνάψει με τη Δημοκρατία της Ουκρανίας συμφωνία που περιλαμβάνει μέτρα παρεκκλίνοντα από το άρθρο 2 παράγραφος 1 στοιχείο δ) και το άρθρο 5 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, όσον αφορά τη συντήρηση οδογεφυρών στα πολωνο-ουκρανικά σύνορα
            
               
         
         
            
               ΠΑΡΑΡΤΗΜΑ
            
            
               Κατάλογος των γεφυρών που αναφέρονται στο άρθρο 1
            
            
               1.Η Ουκρανία θα συντηρεί την ακόλουθη συνοριακή οδογέφυρα, η οποία έχει κατασκευαστεί με έξοδα της Πολωνίας και ανήκει στην Πολωνία, στα πολωνο-ουκρανικά σύνορα:
            
            
               μία χαλύβδινη γέφυρα μήκους 186,68 μέτρων πάνω από τον ποταμό Bug, μεταξύ Dorohusk και Jagodzin, κατά μήκος της πολωνικής εθνικής οδού αριθ. 12 και του ουκρανικού δημόσιου αυτοκινητόδρομου κρατικής σημασίας αριθ. M-07.
            
            
               2.Η Πολωνία θα συντηρεί την ακόλουθη συνοριακή οδογέφυρα, η οποία έχει κατασκευαστεί με έξοδα της Πολωνίας και ανήκει στην Πολωνία, στα πολωνο-ουκρανικά σύνορα:
            
            
               μία γέφυρα από οπλισμένο σκυρόδεμα και χάλυβα μήκους 160,38 μέτρων πάνω από τον ποταμό Bug, μεταξύ Zosin και Ustyluh, κατά μήκος της πολωνικής εθνικής οδού αριθ. 74 και του ουκρανικού δημόσιου αυτοκινητόδρομου κρατικής σημασίας αριθ. N-22.
            
            
               3.Η συνοριακή οδογέφυρα πάνω από τον ποταμό Bug, με χαλύβδινες δοκούς, κατάστρωμα από οπλισμένο σκυρόδεμα και συνολικό μήκος 189,43 μέτρα, η οποία έχει κατασκευαστεί με έξοδα και των δύο μερών και ανήκει εξίσου σε αυτά, βρίσκεται μεταξύ Dorohusk και Jagodzin, κατά μήκος της πολωνικής εθνικής οδού αριθ. 12 και του ουκρανικού δημόσιου αυτοκινητόδρομου κρατικής σημασίας αριθ. M-07, θα συντηρείται και από τα δύο μέρη κατά τρόπο ώστε κάθε μέρος να συντηρεί το τμήμα της γέφυρας που κατέχει, με εξαίρεση τη χειμερινή συντήρηση.
            
            
               Τα ακόλουθα μέρη θα είναι υπεύθυνα για τη χειμερινή συντήρηση της συνοριακής οδογέφυρας, καθ’ όλο το μήκος της:
            
            
               (1)Πολωνία: από την 1η Οκτωβρίου κάθε έτους περιττού αριθμού μέχρι τις 30 Σεπτεμβρίου κάθε έτους ζυγού αριθμού·
            
            
               (2)Ουκρανία: από την 1η Οκτωβρίου κάθε έτους ζυγού αριθμού μέχρι τις 30 Σεπτεμβρίου κάθε έτους περιττού αριθμού·